b'\n_START_ARTICLE_\nJakob Kav\xc4\x8di\xc4\x8d (kanonik)\n_START_SECTION_\n\xc5\xbdivljenje in delo\n_START_PARAGRAPH_\nRojen je bil 14. maja 1862 pri Sv. Petru pri Radgoni. Po odli\xc4\x8dno dokon\xc4\x8dani ljudski \xc5\xa1oli v Gornji Radgoni je \xc5\xa1el na gimnazijo v Maribor. Kot \xc4\x8detrto\xc5\xa1olec je bil leta 1878 sprejet med prvimi gojenci v dija\xc5\xa1ko semeni\xc5\xa1\xc4\x8de, kjer je bil vzor marljivosti in vzglednega vedenja. Po maturi je \xc5\xa1el v bogoslovje, kjer je nadaljeval svoje neumorne \xc5\xa1tudije in hrepenenje po nravni popolnosti. V 3. letniku je bil v duhovnika posve\xc4\x8den, 18. julija 1885. Naslednje leto, po kon\xc4\x8danih bogoslovnih naukih, je bil poslan kot kaplan v Ribnico na Pohorju, kjer je slu\xc5\xbeboval dve leti. Potem je pri\xc5\xa1el kot kaplan leta 1888 k sv. Magdaleni v Maribor. \xc5\xbde prihodnje leto 1889 je bil imenovan za kornega vikarja pri stolnici v Mariboru, katero slu\xc5\xbebo je opravljal do 14. aprila 1893. Nekaj nad eno leto je bil pozneje stolni kaplan. 14. avgusta 1894 je bil imenovan za verou\xc4\x8ditelja na slovenskih paralelkah c. kr. gimnazije v Mariboru. Po ustanovitvi \xc5\xbeenskega u\xc4\x8ditelji\xc5\xa1\xc4\x8da pri \xc4\x8d\xc4\x8d. \xc5\xa1olskih sestrah v Mariboru je bil imenovan za verou\xc4\x8ditelja tudi na tem zavodu. 31. avgusta 1909 je bil imenovan za kanonika kn. \xc5\xa1k. lavantinskega kapitlja v Mariboru. Umrl je 8. julija 1915 v gra\xc5\xa1ki bolni\xc5\xa1nici.'